b'\n_START_ARTICLE_\nPablo Iglesias Posse\n_START_PARAGRAPH_\nPablo Iglesias Posse (18. lokakuuta 1850 El Ferrol \xe2\x80\x93 9. joulukuuta 1925 Madrid) oli espanjalainen poliitikko ja ammattiyhdistysjohtaja, jonka katsotaan perustaneen Espanjan sosialistisen ty\xc3\xb6v\xc3\xa4enpuolueen (PSOE) ja maan johtavan ammattij\xc3\xa4rjest\xc3\xb6n Uni\xc3\xb3n General de Trabajadoresin (UGT). H\xc3\xa4n johti kumpaakin j\xc3\xa4rjest\xc3\xb6\xc3\xa4 usean vuosikymmenen ajan._NEWLINE_K\xc3\xb6yh\xc3\xa4st\xc3\xa4 perheest\xc3\xa4 l\xc3\xa4ht\xc3\xb6isin ollut Iglesias oli alkuper\xc3\xa4iselt\xc3\xa4 ammatiltaan latoja. H\xc3\xa4n liittyi vuonna 1870 ensimm\xc3\xa4isen internationaalin paikallisosastoon ja vuonna 1873 Espanjan kirjapainoty\xc3\xb6ntekij\xc3\xb6iden liittoon, jonka johdossa h\xc3\xa4n toimi vuosina 1874\xe2\x80\x931885. H\xc3\xa4n osallistui Espanjan sosialistisen ty\xc3\xb6v\xc3\xa4enpuolueen perustamiseen toukokuussa 1879 ja tuli pian puolueen sihteeriksi. H\xc3\xa4n johti vuonna 1882 Espanjan ensimm\xc3\xa4ist\xc3\xa4 lakkotaistelua sitten vuoden 1875 monarkian palauttamisen. Vuonna 1885 Iglesiasista tuli PSOE:n keskuskomitean puheenjohtaja. Seuraavana vuonna aloitti ilmestymisens\xc3\xa4 Iglesiasin toimittama puolueen lehti El Socialista. H\xc3\xa4n oli mukana perustamassa my\xc3\xb6s UGT-keskusammattij\xc3\xa4rjest\xc3\xb6\xc3\xa4 puolueen rinnalle vuonna 1888. Iglesias johti vuodesta 1899 alkaen sek\xc3\xa4 PSOE:ta ett\xc3\xa4 UGT:ta kuolemaansa asti. H\xc3\xa4n oli puolueensa edustajana toisen internationaalin perustavassa kokouksessa vuonna 1889._NEWLINE_Iglesiasin pitk\xc3\xa4ll\xc3\xa4 puheenjohtajakaudella sosialistinen puolue kasvatti v\xc3\xa4hitellen kannatustaan ja vaikutusvaltaansa. Iglesias valittiin yhten\xc3\xa4 ensimm\xc3\xa4isist\xc3\xa4 sosialisteista Madridin kaupunginvaltuustoon vuonna 1905 ja Espanjan parlamenttiiin vuonna 1910. H\xc3\xa4n vastusti alun perin yhteisty\xc3\xb6t\xc3\xa4 ei-sosialististen puolueiden kanssa, mutta lievensi kantaansa vuoden 1909 Barcelonan niin sanotun murheellisen viikon tapahtumien j\xc3\xa4lkeen. Viimeisin\xc3\xa4 vuosinaan Iglesias vastusti ty\xc3\xb6v\xc3\xa4enliikkeen kommunistista suuntausta ja h\xc3\xa4nen kantansa vaikutti siihen, ett\xc3\xa4 PSOE ei vuonna 1921 liittynyt kommunistiseen internationaaliin. Vuodesta 1923 alkaen PSOE:n ongelmana oli suhtautuminen Miguel Primo de Riveran diktatuuriin. Iglesiasin hautajaiset Madridissa vuonna 1925 muodostuivat valtavaksi mielenosoitukseksi.'